El Pavelló Poliesportiu Port de Sagunt obri les portes amb l'handbol escolar
03 d’abril 2023

![](/media/evedfhg4/img-5977-c.jpg?width=850&height=561.8806306306307)

El Pavelló Poliesportiu Port de Sagunt va acollir ahir, 2 d'abril, el seu primer esdeveniment esportiu, que va consistir en una jornada d'handbol escolar organitzada per la delegació d'Activitat Física, Salut i Esports, el Club Balonmano Morvedre i el CB Fertiberia Puerto Sagunto, dins del Programa d'Esports en Edat Escolar. En esta jornada van participar 160 xiquets i xiquetes, de 16 equips de la comarca i Puçol, en les categories benjamí i aleví. Van assistir-hi l'alcalde de Sagunt, Darío Moreno; el delegat d'Activitat Física, Salut i Esports, Javier Timón; el delegat de Contractació, Javier Raro; i altres regidors de l'Ajuntament de Sagunt.

Des de la delegació d'Esports, el regidor Javier Timón, afirmava: **«Hui estem en un dia d'alegria per a l'esport local. La veritat és que era una cosa molt esperada la consecució d'este nou pavelló que posa novament a la nostra ciutat en el mapa esportiu. Crec que mereixíem tindre unes instal·lacions d'esta magnitud per tota l'activitat que desenvolupem en este municipi i, per tant, és una enorme satisfacció».** Javier Timón també ha recalcat la importància d'estrenar estes instal·lacions amb una jornada de portes obertes amb el protagonisme per a l'esport de base, que és el que veritablement dona sentit a allò que es fa des del departament d'Activitat Física, Salut i Esports.

![](/media/uwglwdqk/img-5696-c.jpg?width=850&height=561.8806306306307)

En la mateixa línia, l'alcalde de Sagunt, Darío Moreno, va subratllar que l'esport escolar ha de ser el nucli de tota l'activitat esportiva del municipi i es va mostrar satisfet amb l'obertura del pavelló: **«Havíem de tindre una infraestructura que estiguera al nivell de les grans fites esportives i dels grans atletes que tenim a la ciutat. Ara hem de traure el màxim partit de les instal·lacions i utilitzar-les també per a reorganitzar tota l'activitat esportiva que tenim dispersa en els diversos pavellons perquè tots i totes isquem guanyant. Hui és un dia feliç amb els més menuts i menudes de la casa i a partir d'ací continuem construint l'esport de demà».**

**![](/media/2w5n44je/img-5710-c.jpg?width=850&height=561.8806306306307)**

Per la seua banda, el regidor de Contractació, Javier Raro va voler reconéixer el mèrit de tots els responsables: **«Cal agrair tot el treball dels meus antecessors en el departament de Contractació. També de tots els regidors d'Esports que han participat en este projecte i, especialment, vull reconéixer el treball dels funcionaris del departament de Contractació que han fet un esforç perquè en esta legislatura el poliesportiu siga una realitat i ja estiga al servici dels clubs, dels esportistes i de tots els ciutadans i ciutadanes».**

La jornada va començar amb la visita del públic a les instal·lacions, mentre els jugadors calfaven juntament amb els seus entrenadors en la pista, que va ser dividida en dos pistes on es van fer partits de 10 minuts durant el torneig.

![](/media/qlwluyqw/img-5874-c.jpg?width=850&height=561.8806306306307)

![](/media/yxwcweg3/img-5587-c.jpg?width=850&height=561.8806306306307)

*   [](http://www.facebook.com/sharer.php?u=https://aytosagunto.es/va/actualitat/el-pavello-poliesportiu-port-de-sagunt-obri-les-portes-amb-l-handbol-escolar/ "Facebook")
*   [](http://twitter.com/share?url=https://aytosagunto.es/va/actualitat/el-pavello-poliesportiu-port-de-sagunt-obri-les-portes-amb-l-handbol-escolar/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-pavello-poliesportiu-port-de-sagunt-obri-les-portes-amb-l-handbol-escolar/ "Linked In")
*   [](mailto:?body=https://aytosagunto.es/va/actualitat/el-pavello-poliesportiu-port-de-sagunt-obri-les-portes-amb-l-handbol-escolar/)